PMIndiaData/PMIndiaSum huggingface dataset:
મંત્રીમંડળે બ્રિક્સ દેશો વચ્ચે પર્યાવરણનાં ક્ષેત્રમાં સહયોગ માટેના સમજૂતી કરારને મંજૂરી આપી

પ્રધાનમંત્રી શ્રી નરેન્દ્ર મોદીની અધ્યક્ષતામાં મંત્રીમંડળે બ્રિક્સ દેશો વચ્ચે પર્યાવરણ ક્ષેત્રમાં સહયોગ માટે થયેલા સમજૂતી કરાર પુરોગામી અસર સાથે મંજૂરી આપી છે. આ સમજૂતી કરાર પર જુલાઈ, 2018માં દક્ષિણ આફ્રિકાનાં જોહનિસબર્ગમાં આયોજિત 10મા બ્રિક્સ શિખર સંમેલન દરમિયાન હસ્તાક્ષર થયાં હતાં. સમજૂતી કરાર મારફતે નીચેનાં ક્ષેત્રોમાં સહયોગ પર ભાર મૂકવામાં આવ્યો છેઃ હવાની ગુણવત્તા; પાણી; જૈવ વિવિધતા; જળવાયુ પરિવર્તન; કચરાનું વ્યવસ્થાપન; સતત વિકાસ અને સતત વિકાસનાં લક્ષ્યાંકો માટે 2030 એજન્ડાનો અમલ; અને સહભાગીઓ દ્વારા પારસ્પરિક સંમતિ મુજબ સહકારનાં વિવિધ ક્ષેત્રો. સમજૂતી કરારનાં માધ્યમથી બ્રિક્સ દેશો વચ્ચે ભાગીદારી, પારસ્પરિક આદાન-પ્રદાન અને સમાન હિતોનાં આધારે પર્યાવરણ સંરક્ષણ અને કુદરતી સંસાધનોનાં વ્યવસ્થાપન માટે લાંબા ગાળાનાં સહયોગને પ્રોત્સાહન મળશે. પરસ્પર સહયોગની આ વ્યવસ્થામાં સંબંધિત દેશોમાં લાગુ કાયદાકીય જોગવાઈઓને ધ્યાનમાં લેવામાં આવશે. પર્યાવરણને લઈને હાલની ચિંતાઓ અત્યારે ફક્ત એક દેશ પૂરતી મર્યાદિત નથી, પણ સંપૂર્ણ દુનિયા માટે ગંભીર પડકાર પેદા કર્યો છે. સમજૂતી કરાર મારફતે બ્રાઝિલ, રશિયા, ભારત, ચીન અને દક્ષિણ આફ્રિકા જેવા પાંચ મોટા અર્થંતંત્રો ધરાવતાં બ્રિક્સ દેશોએ પર્યાવરણને બચાવવા, એને સંરક્ષિત રાખવા અને એને ટકાવવા માટે પોતાની કટિબદ્ધતા વ્યક્ત કરી છે. આ દેશોમાં દુનિયાની 40 ટકાથી વધારે વસતિ વસે છે. આ સમજૂતી કરાર મારફતે જળવાયુ પરિવર્તન અને વન્ય જીવ સંરક્ષણ માટે શ્રેષ્ઠ ટેકનિક અને નવી ટેકનોલોજી તથા ઉત્તમ કાર્યપ્રણાલીનો ઉપયોગ થવાની સંભાવના છે. એનાં દ્વારા બ્રિક્સ દેશોનાં સરકારી અને ખાનગી ક્ષેત્રનાં ટકાઉ વિકાસ અને પર્યાવરણ સંરક્ષણનાં ક્ષેત્રમાં પરસ્પર પોતાનાં શ્રેષ્ઠ અનુભવો, ટેકનિક, જ્ઞાન અને કામ કરવાની રીતોને સહિયારી કરવાની તક મળશે. એનાં માધ્યમથી બ્રિક્સ દેશોમાં સમાન હિતો સાથે સંબંધિત ક્ષેત્રોમાં યોજનાઓ શરૂ થવાની સંભાવનાઓ પણ ઊભી થશે.
મંત્રીમંડળે વિદેશ વેપાર નીતિ (એફટીપી) 2004-09 હેઠળ ટાર્ગેટ પ્લસ સ્કીમ (ટીપીએસ) સાથે સંબંધિત સર્વોચ્ચ અદાલતના ચુકાદાના અમલને મંજૂરી આપી

પ્રધાનમંત્રી શ્રી નરેન્દ્ર મોદીની અધ્યક્ષતામાં આયોજિત કેન્દ્રીય મંત્રીમંડળની બેઠકમાં 2006ના સિવિલ એપ્લિકેશન નંબર 554માં ટાર્ગેટ પ્લસ સ્કીમ (ટીપીએસ) 2004-09 સાથે સંબંધિત 27 ઓક્ટોબર, 2015ના રોજ આવેલા સર્વોચ્ચ અદાલતના ચુકાદાના અમલીકરણને મંજૂરી આપવામાં આવી છે. આદરણીય સર્વોચ્ચ અદાલતના ચુકાદામાંથી ટીપીએસ હેઠળ આવકને આશરે રૂ. 2700 કરોડની અસર થશે. વર્ષ 2005-06 માટે એફટીપી હેઠળ શરૂઆતમાં નોટિફાઇ કરાયેલી ટીપીએસ યોજનાની જોગવાઈઓ મુજબ અને સમગ્ર દેશમાં વિદેશી વેપારની નીતિ 2004-09ની જોગવાઈઓ મુજબ, તમામ અરજદાર નિકાસકારોને લાભ આપવામાં આવે છે. ટાર્ગેટ પ્લસ સ્કીમ (ટીપીએસ) 2005-06નો આંશિક રીતે અમલ થઈ રહ્યો છે. જોકે પશ્ચાતવર્તી નોટિફિકેશનના પરિણામ સ્વરૂપે અસ્વીકાર્ય થયેલા દાવાઓ હવે 2006ની સીએ નંબર 554માં સર્વોચ્ચ અદાલતની સૂચના મુજબ સેટલ કરવામાં આવશે. યોજના 01.04.2006થી બંધ કરવામાં આવી છે. દાવાઓનો વિચાર તારીખ 20.02.2006 તારીખના નોટિફિકેશન નંબર 48 સુધી ઓરિજિનલ નોટિફિકેશન અને 12.8.2006ની તારીખના નોટિફિકેશન નંબર 8 મુજબ કરવામાં આવશે. દાવાઓને પ્રક્રિયા માર્ગદર્શિકાઓ અને પદ્ધતિઓ મહેસૂલ વિભાગ સાથે ચર્ચાવિચારણા કરીને ડીજીએફટી હેડક્વાર્ટર દ્વારા હાથ ધરવામાં આવશે તથા મંત્રીમંડળની મંજૂરીની તારીખથી એક વર્ષમાં પૂર્ણ કરવાની દરખાસ્ત છે. સુધારણાત્મક પગલું સરકાર સાથે વિવિધ દાવાઓનો અંત લાવશે અને ટીપીએસ હેઠળ દાવાઓ આદરણીય સર્વોચ્ચ અદાલતના ચુકાદાનું પાલન કરીને વિદેશી વેપાર નીતિ હેઠળની મૂળ જોગવાઈઓ મુજબ ઇશ્યૂ થશે. પૃષ્ઠભૂમિ સિવિલ અપીલ નંબર 554/2007 ટાઇટલ્ડ ડીજીએફટી વિરૂદ્ધ કનક એક્ષ્પોર્ટ્સ એન્ડ ઓર્સમાં, આદરણીય સર્વોચ્ચ અદાલતે 27.10.2015નાં તેના ચુકાદામાં નિકાસ સંવર્ધન માટે ટાર્ગેટ પ્લસ સ્કીમ પર ચુકાદો આપ્યો હતો. તેમાં જણાવવામાં આવ્યું હતું કે, નોટિફિકેશન નંબર 48/2005, 20 ફેબ્રુઆરી, 2006 (ચોક્કસ ઉત્પાદનો ગેરલાયક ઠર્યા હતા) અને નોટિફિકેશન નંબર 8/2006 તારીખ 12 જૂન, 2006 (રેટ અગાઉના 5, 10 અને 15 ટકાથી ઘટાડીને 5 ટકા કરવામાં આવ્યા હતા), જે ટાર્ગેટ પ્લસ સ્કીમ (ટીપીએસ) સાથે સંબંધિત છે, જેને પશ્ચાતવર્તી અસરથી લાગુ ન કરી શકાય અને તેઓ ઇશ્યૂ થયાની તારીખથી જ લાગુ ગણાશે.
પ્રધાનમંત્રી કાલે એએમએ, અમદાવાદમાં ઝેન ગાર્ડન અને કાઈઝેન એકેડમીનું ઉદઘાટન કરશે

પ્રધાનમંત્રી શ્રી નરેન્દ્ર મોદી કાલે 27 જૂન, 2021ના રોજ સવારે 11.30 વાગ્યે એએમએ અમદાવાદમાં ઝેન ગાર્ડન અને કાઈઝેન એકેડમીનું ઉદઘાટન કરશે. પ્રધાનમંત્રીએ એક ટ્વીટમાં કહ્યુઃ“કાલે 27 જૂનના રોજ એએમએ, અમદાવાદમાં એક ઝેન ગાર્ડન અને કાઈઝેન એકેડમીનું ઉદઘાટન કરવામાં આવશે. આ ભારત અને જાપાન વચ્ચે ઘનિષ્ઠ સંબંધને પ્રદર્શિત કરનારું વધુ એક ઉદાહરણ છે.”
સંસદમાં મધરાત્રે આયોજિત ઐતિહાસિક સત્રમાં ભારતે જીએસટીનો અમલ શરૂ કર્યો

સંસદનાં સેન્ટ્રલ હોલમાં ઐતિહાસિક સત્રમાં વસ્તુ અને સેવા વેરો મધરાતથી અમલમાં આવી ગયો હતો. રાષ્ટ્રપતિ પ્રણવ મુખર્જી અને પ્રધાનમંત્રી નરેન્દ્ર મોદીએ જીએસટી લોંચ કરવા બટન દબાવ્યું એ અગાઉ રાષ્ટ્રપતિ, પ્રધાનમંત્રી અને નાણાં મંત્રી અરુણ જેટલીએ સંબોધન કર્યું હતું. આ પ્રસંગે પ્રધાનમંત્રીએ જણાવ્યું હતું કે, દેશનાં ભવિષ્યની દિશા નક્કી કરવા માટે આ દિવસ નિર્ણાયક વળાંક સમાન છે, તેમણે યાદ કર્યું હતું કે, સેન્ટ્રલ હોલ અગાઉ કેટલાંક ઐતિહાસિક પ્રસંગોનો સાક્ષી બન્યો છે, જેમાં બંધારણીય સભા, ભારતની આઝાદી અને બંધારણનો સ્વીકાર કરવા યોજાયેલું પ્રથમ સત્ર સામેલ છે. તેમણે જીએસટીને સહકારી સંઘવાદનું ઉદાહરણ ગણાવ્યું હતું. તેમણે ચાણક્યને ટાંકતા જણાવ્યું હતું કે, મહેનતથી તમામ મુશ્કેલીઓ દૂર થઈ જાય છે અને આપણને અતિ કપરાં પડકારોનો સામનો કરીને સફળતા મેળવવામાં મદદરૂપ થાય છે. તેમણે કહ્યું હતું કે, જેમ સરદાર પટેલે દેશને રાજકીય રીતે એક કર્યો હતો, તેમ જીએસટી આર્થિક સંકલન સુનિશ્ચિત કરશે. મહાન વિજ્ઞાની આલ્બર્ટ આઇન્સ્ટાઇને કહ્યું છે કે, દુનિયામાં સમજવામાં સૌથી વધુ અઘરી ચીજ આવકવેરો છે. આ કથનને ટાંકીને તેમણે જણાવ્યું હતું કે, જીએસટી એક રાષ્ટ્ર, એક વેરો સુનિશ્ચિત કરશે. તેમણે કહ્યું હતું કે, જીએસટી સમય અને ખર્ચની બચત તરફ દોરી જશે. રાજ્યની સરહદો પાર કરવામાં વિલંબની સમસ્યા દૂર થવાથી ઇંધણની બચત પર્યાવરણને પણ લાભદાયક રહેશે તેવું તેમણે ઉમેર્યું હતું. પ્રધાનમંત્રીએ કહ્યું હતું કે, જીએસટી આધુનિક કરવેરા વ્યવસ્થા તરફ દોરી જશે, જે સરળ, વધારે પારદર્શક છે અને ભ્રષ્ટાચારને ઘટાડવામાં મદદરૂપ થશે. તેમણે જીએસટીને “ગૂડ એન્ડ સિમ્પલ ટેક્ષ” એટલે કે સારો અને સરળ કરવેરો ગણાવ્યો હતો, જે છેવટે નાગરિકોને જ લાભ કરશે. પ્રધાનમંત્રીએ ઋગ્વેદનો શ્લોક ટાંકીને એક લક્ષ્યાંક, એક નિર્ણયનાં જુસ્સાને વ્યક્ત કર્યો હતો, જે સમાજને પારસ્પરિક અને સહિયારા લાભ તરફ દોરી જશે.
પ્રધાનમંત્રી શ્રી નરેન્દ્ર મોદી અને ડેનમાર્કના પ્રધાનમંત્રી મૈટી ફ્રેડરીક્સન વચ્ચે ટેલિફોન પર વાતચીત

પ્રધાનમંત્રી શ્રી નરેન્દ્ર મોદીએ ડેન્માર્કના પ્રધાનમંત્રી મહામહિમ મૈટી ફ્રેડરીક્સન સાથે ટેલીફોન પર ચર્ચા કરી હતી. બંને મહાનુભવોએ કોવિડ-19 મહામારીને નિયંત્રણમાં લેવા માટે બંને દેશોમાં લાગુ કરવામાં આવેલા પગલાંની તુલના કરી રહી. ડેન્માર્કમાં ચેપ ફેલાવાની સંખ્યામાં વધારો થયા વગર લૉકડાઉનના પ્રતિબંધો દૂર કરવામાં તેમને મળેલી સફળતા બદલ પ્રધાનમંત્રીએ તેમની પ્રશંસા કરી હતી. ભારતીય અને ડેનિશ નિષ્ણાતો એકબીજાના અનુભવોનું આદાનપ્રદાન કરવા માટે સંપર્કમાં રહેશે તે વાતે તેઓ સંમત થયા હતા.  બંને નેતાએ પુનરોચ્ચાર કર્યો હતો કે, ભારત અને ડેન્માર્ક વચ્ચેના સંબંધો વધુ મજબૂત કરવાની બંનેની ઇચ્છા છે અને કોવિડ પછીની દુનિયામાં બંને સાથે મળીને કેવી રીતે કામ કરી શકે છે તે અંગે પણ વિવિધ શક્યતાઓ પર ચર્ચા કરવા માંગે છે.  12 મે 2020ના રોજ બંને દેશના વિદેશમંત્રીઓ વચ્ચે સંયુક્ત કમિશન બેઠકનું આયોજન થયું તે સફળતાને તેમણે આવકારી હતી.  આરોગ્ય સંશોધન, સ્વચ્છ અને હરિત ઉર્જા તેમજ જળવાયુ પરિવર્તન સામે ટકાઉક્ષમતા જેવા ક્ષેત્રો પારસ્પરિક રીતે લાભદાયી જોડાણ માટે વિપુલ તકો આપી શકે છે તે બાબતે બંને નેતાઓ સંમત થયા હતા તેમજ ભારત અને ડેન્માર્ક વચ્ચે પ્રચંડ હરિત વ્યૂહાત્મક ભાગીદારીનું નિર્માણ કરવાના લક્ષ્ય પ્રત્યે સાથે મળીને કામ કરવા માટે તેમણે પ્રતિબદ્ધતા દાખવી હતી.
ધનતેરસના અવસર પર, પ્રધાનમંત્રી શ્રી 22મી ઑક્ટોબરે મધ્ય પ્રદેશમાં PMAY-Gના 4.5 લાખથી વધુ લાભાર્થીઓના ‘ગૃહપ્રવેશ’માં ભાગ લેશે

ધનતેરસના અવસર પર, પ્રધાનમંત્રી શ્રી નરેન્દ્ર મોદી 22મી ઓક્ટોબરે મધ્યપ્રદેશના સતનામાં પ્રધાનમંત્રી આવાસ યોજના – ગ્રામીણના લગભગ 4.51 લાખ લાભાર્થીઓના ‘ગૃહ પ્રવેશ’માં 22મી ઓક્ટોબરે બપોરે 4 વાગ્યે વીડિયો કોન્ફરન્સિંગ દ્વારા ભાગ લેશે. પ્રધાનમંત્રી શ્રી આ પ્રસંગે સભાને પણ સંબોધિત કરશે. દેશના દરેક નાગરિકને પોતાનું ઘર તમામ પાયાની સુવિધાઓ સાથે આપવાનો પ્રધાનમંત્રી શ્રીનો સતત પ્રયાસ રહ્યો છે. આ દિશામાં આ વધુ એક પગલું છે. પ્રધાનમંત્રી આવાસ યોજના હેઠળ, મધ્યપ્રદેશમાં અત્યાર સુધીમાં લગભગ 38 લાખ મકાનો મંજૂર કરવામાં આવ્યા છે અને રૂ. 35,000 કરોડ કરતાં વધુના ખર્ચે લગભગ 29 લાખ મકાનોનું બાંધકામ પૂર્ણ કરવામાં આવ્યું છે.
પ્રધાનમંત્રી 12 નવેમ્બરે આરબીઆઈની બે નવીન ગ્રાહક કેન્દ્રિત પહેલ શરૂ કરશે

પ્રધાનમંત્રી શ્રી નરેન્દ્ર મોદી 12 નવેમ્બર, 2021ના રોજ સવારે 11 વાગ્યે વિડિયો કોન્ફરન્સિંગ દ્વારા ભારતીય રિઝર્વ બેંકની બે નવીન ગ્રાહક કેન્દ્રિત પહેલો લોન્ચ કરશે. આ પહેલ આરબીઆઈ રિટેલ ડાયરેક્ટ સ્કીમ અને રિઝર્વ બેંક – ઈન્ટીગ્રેટેડ ઓમ્બડ્સમેન સ્કીમ છે. આરબીઆઈ રિટેલ ડાયરેક્ટ સ્કીમનો હેતુ રિટેલ રોકાણકારો માટે સરકારી સિક્યોરિટીઝ માર્કેટ સુધી પહોંચ વધારવાનો છે. તે તેમને ભારત સરકાર અને રાજ્ય સરકારો દ્વારા જારી કરાયેલી સિક્યોરિટીઝમાં સીધા રોકાણ માટે એક નવો માર્ગ પ્રદાન કરે છે. રોકાણકારો આરબીઆઈ સાથે તેમના સરકારી સિક્યોરિટીઝ એકાઉન્ટને સરળતાથી ખોલી શકશે અને તેની જાળવણી કરી શકશે. રિઝર્વ બેંક – ઈન્ટીગ્રેટેડ ઓમ્બડ્સમેન સ્કીમનો ઉદ્દેશ્ય આરબીઆઈ દ્વારા નિયમન કરાયેલી સંસ્થાઓ સામેની ગ્રાહક ફરિયાદોના નિરાકરણ માટે ફરિયાદ નિવારણ પદ્ધતિમાં વધુ સુધારો કરવાનો છે. આ યોજનાની કેન્દ્રીય થીમ ગ્રાહકોને તેમની ફરિયાદો નોંધાવવા માટે એક પોર્ટલ, એક ઈમેલ અને એક સરનામું સાથે ‘વન નેશન-વન ઓમ્બડ્સમેન’ પર આધારિત છે. ગ્રાહકો માટે તેમની ફરિયાદો દાખલ કરવા, દસ્તાવેજો સબમિટ કરવા, સ્ટેટસ ટ્રૅક કરવા અને પ્રતિસાદ આપવા માટે એક જ બિંદુ હશે. બહુભાષી ટોલ-ફ્રી નંબર ફરિયાદ નિવારણ અને ફરિયાદો દાખલ કરવા માટે સહાય અંગેની તમામ સંબંધિત માહિતી પ્રદાન કરશે. કેન્દ્રીય નાણામંત્રી અને આરબીઆઈ ગવર્નર પણ આ કાર્યક્રમમાં હાજરી આપશે.
મંત્રીમંડળે સ્વાસ્થ્ય અને શૈક્ષણિક સેસના ભંડોળમાંથી સ્વાસ્થ્ય માટે સિંગલ નોન-લેપ્સેબ્લ રિઝર્વ ફંડ તરીકે પ્રધાનમંત્રી સ્વાસ્થ્ય સુરક્ષા નિધિ ઊભું કરવાની મંજૂરી આપી

પ્રધાનમંત્રી શ્રી નરેન્દ્ર મોદીની અધ્યક્ષતામાં આયોજિત કેન્દ્રીય મંત્રીમંડળની બેઠકમાં નાણાં ધારા, 2007ની કલમ 136-બી હેઠળ ઉઘરાવવામાં આવતા આરોગ્ય અને શૈક્ષણિક સેસ સ્વરૂપે પ્રાપ્ત થયેલા ભંડોળમાંથી સ્વાસ્થ્યના હિસ્સા માટે સિંગલ નોન-લેપ્સેબ્લ રિઝર્વ ફંડ તરીકે પ્રધાનમંત્રી સ્વાસ્થ્ય સુરક્ષા નિધિ (પીએમએસએસએન)ને મંજૂરી આપી છે. પીએમએસએસએનની ખાસિયતો i. સરકારી હિસાબમાં સ્વાસ્થ્ય માટે નોન-લેપ્સેબલ રિઝર્વ ફંડ; ii. સ્વાસ્થ્ય અને શૈક્ષણિક સેસમાં સ્વાસ્થ્યના હિસ્સાનું ભંડોળ પીએમએસએસએનમાં જમા થશે; iii. પીએમએસએસએનમાં સંચિત ભંડોળનો ઉપયોગ આરોગ્ય અને પરિવાર કલ્યાણ મંત્રાલયની મહત્વાકાંક્ષી યોજનાઓ માટે થશે, જેમ કે, • આયુષ્માન ભારત – પ્રધાનમંત્રી જન આરોગ્ય યોજના (
મંત્રીમંડળ દ્વારા આરોગ્ય અને ચિકિત્સાના ક્ષેત્રમાં સહયોગ અંગે ભારત અને ડેનમાર્ક વચ્ચે સમજૂતી કરાર (એમઓયુ) ને મંજૂરી આપવામાં આવી

પ્રધાનમંત્રી શ્રી નરેન્દ્ર મોદીની અધ્યક્ષતાવાળી મંત્રીમંડળની બેઠકમાં ભારતના આરોગ્ય અને કુટુંબ કલ્યાણ મંત્રાલય અને ડેનમાર્કના આરોગ્ય મંત્રાલય વચ્ચે આરોગ્ય અને ચિકિત્સાના ક્ષેત્રમાં સહકાર અંગેના સમજૂતીકરારને મંજૂરી આપવામાં આવી છે. લાભો: આ દ્વિપક્ષીય સમજૂતી કરાર ભારતના આરોગ્ય અને કુટુંબ કલ્યાણ મંત્રાલય અને ડેનમાર્કના આરોગ્ય મંત્રાલય વચ્ચે આરોગ્ય ક્ષેત્રે સંયુક્ત પહેલ અને તકનીકી વિકાસ દ્વારા સહકારને પ્રોત્સાહિત કરશે. તે ભારત અને ડેનમાર્ક વચ્ચે દ્વિપક્ષીય સંબંધોને મજબૂત બનાવશે. દ્વિપક્ષીય સમજૂતીકરાર ભારતના આરોગ્ય અને પરિવાર કલ્યાણ મંત્રાલય અને ડેનમાર્કના આરોગ્ય મંત્રાલય વચ્ચે સંયુક્ત પહેલ અને આરોગ્ય ક્ષેત્રે સંશોધનના વિકાસ દ્વારા સહકારને પ્રોત્સાહિત કરશે. આનાથી બંને દેશોના લોકોની જાહેર આરોગ્યની સ્થિતિમાં સુધારો થશે.
પ્રધાનમંત્રી 7મી ડિસેમ્બરે ગોરખપુરની મુલાકાત લેશે અને ₹ 9600 કરોડથી વધુની વિકાસ પરિયોજનાઓ રાષ્ટ્રને સમર્પિત કરશે

પ્રધાનમંત્રી શ્રી નરેન્દ્ર મોદી 7મી ડિસેમ્બર, 2021ના રોજ ગોરખપુરની મુલાકાત લેશે અને બપોરે એક કલાકે ₹ 9600 કરોડની કિમતની વિકાસ પરિયોજનાઓ રાષ્ટ્રને સમર્પિત કરશે. પ્રધાનમંત્રી ગોરખપુર ફર્ટિલાઈઝર પ્લાન્ટ રાષ્ટ્રને સમર્પિત કરશે જેનું ભૂમિપૂજન તેમના દ્વારા જ 2016ની 22મી જુલાઇએ કરવામાં આવ્યું હતું. છેલ્લાં 30 વર્ષો કરતાં વધારે સમયથી બંધ પડેલા આ પ્લાન્ટને ફરીથી જીવંત કરવામાં આવ્યો છે અને આશરે ₹ 8600 કરોડના ખર્ચે બાંધવામાં આવ્યો છે. આ ખાતર સંયંત્રના પુનરુત્થાન પાછળનું ચાલક બળ યુરિયાના ઉત્પાદનમાં આત્મનિર્ભરતા હાંસલ કરવાનું પ્રધાનમંત્રીનું સ્વપ્ન છે. ગોરખપુર પ્લાન્ટ દર વર્ષે 12.7 એલએમટી સ્વદેશી લીમડા લેપિત (નીમ કોટેડ) યુરિયાનું ઉત્પાદન ઉપલબ્ધ બનાવશે. તે પૂર્વાંચલ પ્રદેશ અને આસપાસના વિસ્તારોના ખેડૂતોને માટે એમની યુરિયા ખાતર માટેની માગને પહોંચીને અપાર લાભદાયી સાબિત થશે. એનાથી આ પ્રદેશની એકંદર આર્થિક વૃદ્ધિને પણ વેગ મળશે. આ પ્રોજેક્ટ હિંદુસ્તાન ઉર્વરક એન્ડ રસાયણ લિમિટેડ (એચયુઆરએલ)ના નેજા હેઠળ સ્થાપિત કરાયો છે. એચયુઆરએલ એ નેશનલ થર્મલ પાવર કૉર્પોરેશન, કોલ ઇન્ડિયા લિમિટેડ, ઇન્ડિયન ઑઇલ કૉર્પોરેશન લિમિટેડ, ફર્ટિલાઈઝર કૉર્પોરેશન ઑફ ઈન્ડિયા અને હિંદુસ્તાન ફર્ટિલાઇઝર કૉર્પોરેશન લિમિટેડની એક સંયુક્ત સાહસ કંપની છે અને ગોરખપુર, સિંદરી અને બરૌની ફર્ટિલાઇઝર પ્લાન્ટ્સના પુનરુત્થાન માટે કાર્ય કરી રહી છે. ગોરખપુર પ્લાન્ટનું કાર્ય મેસર્સ ટોયો એન્જિનિયરિંગ, જાપાન અને ટોયો એન્જિનિયરિંગ ઈન્ડિયા પ્રાઇવેટ લિમિટેડ કન્સોર્ટિઅમ દ્વારા કરાયું છે અને ટેકનોલોજી/લાયસન્સર્સ તરીકે કેબીઆર, યુએસએ (એમોનિયા માટે) અને ટોયો, જાપાન (યુરિયા માટે) છે. આ પરિયોજનામાં વિશ્વનો સૌથી ઊંચો 149.2 મીટરનો પ્રિલિંગ ટાવર છે. તેમાં ભારતનો પહેલો એર ઓપરેટેડ રબર ડેમ અને સલામતીનાં પાસાં વધારવા માટે બ્લાસ્ટ પ્રૂફ કન્ટ્રોલ રૂમ પણ છે. પ્રધાનમંત્રી આશરે ₹ 1000 કરોડથી વધુના ખર્ચે નિર્મિત એઈમ્સ, ગોરખપુરના સંપૂર્ણ કાર્યરત સંકુલને પણ રાષ્ટ્રને સમર્પિત કરશે. આ સંકુલનો શિલાન્યાસ પ્રધાનમંત્રી દ્વારા 2016ની 22મી જુલાઇએ કરવામાં આવ્યો હતો. પ્રધાનમંત્રી સ્વાસ્થ્ય સુરક્ષા યોજના હેઠળ એની સ્થાપના કરવામાં આવી છે. આ યોજના દ્વારા ગુણવત્તાયુક્ત ટર્શરી લેવલ– ત્રીજી હરોળની આરોગ્યસંભાળની ઉપલબ્ધતામાં પ્રાદેશિક અસંતુલનને સુધારવા પ્રધાનમંત્રીનાં વિઝન અનુસાર સંસ્થાઓ સ્થપાઇ રહી છે. એઈમ્સ, ગોરખપુર ખાતેની સુવિધાઓમાં 750 બૅડની હૉસ્પિટલ, મેડિકલ કૉલેજ, નર્સિંગ કૉલેજ, આયુષ બિલ્ડિંગ, તમામ સ્ટાફ માટે રહેણાંક, અંડર ગ્રેજ્યુએટ્સ અને પોસ્ટ ગ્રેજ્યુએટ વિદ્યાર્થીઓ માટે હૉસ્ટેલ ઈત્યાદિનો સમાવેશ થાય છે. પ્રધાનમંત્રી આઇસીએમઆર–રિજિયોનલ મેડિકલ રિસર્ચ સેન્ટર (આરએમઆરસી), ગોરખપુરની નવી ઈમારતનું પણ ઉદઘાટન કરશે. આ કેન્દ્ર આ પ્રદેશમાં જાપાનીઝ એન્કેફ્લાઇટિસ/એક્યુટ એન્કેફ્લાઇટિસના પડકારને હાથ ધરવામાં ઉપયોગી રહ્યું છે. અત્યાધુનિક સુવિધાઓ સાથે નવી ઈમારત ચેપી અને બિનચેપી રોગોના ક્ષેત્રે સંશોધનની નવી ક્ષિતિજો ખોલશે અને ક્ષમતા નિર્માણમાં પણ મદદ કરશે અને પ્રદેશની અન્ય મેડિસિન સંસ્થાઓને ટેકો પૂરો પાડશે.
પ્રધાનમંત્રીએ ભારતીય તટરક્ષક દળના જવાનોને તેમના સ્થાપના દિવસ નિમિત્તે શુભેચ્છા પાઠવી

પ્રધાનમંત્રી શ્રી નરેન્દ્ર મોદીએ ભારતીય તટરક્ષક દળના જવાનોને તેમના સ્થાપના દિવસ નિમિત્તે શુભેચ્છા પાઠવી હતી. પ્રધાનમંત્રીએ કહ્યું હતું કે, “ભારતીય તટરક્ષક દળના જવાનોને તેમના સ્થાપના દિવસ નિમિત્તે શુભેચ્છા. તેઓ આપણા દરિયા કિનારાની ખંતપૂર્વક અને બહાદૂરીથી રક્ષા કરે છે.”
પ્રધાનમંત્રીએ 10 પડોશી રાષ્ટ્રો સાથે “કોવિડ-19 વ્યવસ્થાપન: અનુભવ, સારા આચરણો અને ભાવિ માર્ગ” વિષય પર યોજાયેલા વર્કશોપમાં આપેલા સંબોધનનો મૂળપાઠ

મહાનુભાવો, નમસ્કાર! અમારા નજીકના અને દૂરના પડોશી રાષ્ટ્રોના આરોગ્ય અધિકારીઓ અને નિષ્ણાતો આજની બેઠકમાં ઉપસ્થિત રહ્યાં તેનો મને ખૂબ જ આનંદ છે. ચાલો, હું આજની ચર્ચા સૌના માટે ખૂબ જ ફળદાયી નીવડે તેવી શુભેચ્છા સાથે મારી વાતની શરૂઆત કરું છુ. મહામારીના આ સમય દરમિયાન આપણી આરોગ્ય પ્રણાલીઓએ જે પ્રકારે એકબીજાને સહકાર આપ્યો તે બદલ આપ સૌને હું અભિનંદન પાઠવું છું. ગયા વર્ષે જ્યારે કોવિડ-19 મહામારીએ આખી દુનિયા પર પ્રહાર કર્યો ત્યારે, કેટલાક નિષ્ણાતોએ ખાસ કરીને આપણાં વધારે વસતી ગીચતા ધરાવતા પ્રદેશ સંબંધે વિશેષ ચિંતાનો સૂર વ્યક્ત કર્યો હતો. પરંતુ, એકદમ શરૂઆતના તબક્કેથી જ, આપણે સૌએ સહકારપૂર્ણ પ્રતિક્રિયા સાથે આ પડકારનો સામનો કર્યો. ગયા વર્ષે માર્ચ મહિનામાં, આપણે આ મહામારીના જોખમો ઓળખી કાઢવા અને સાથે મળીને તેની સામે લડવા માટેની પ્રતિબદ્ધતા માટે પ્રથમ વખત ભેગા થયા હતા. આપણાં આ પ્રારંભિક દૃષ્ટાંતને બીજા ઘણા પ્રદેશો અને સમૂહો અનુસર્યા હતા. આપણે આ મહામારી સામે લડવા માટેના તાકીદના ખર્ચાઓને પહોંચી વળવા માટે કોવિડ-19 કટોકટી પ્રતિક્રિયા ભંડોળની રચના કરી હતી. આપણે આપણા સંસાધનો – મશીનો,
સંયુક્ત રાષ્ટ્રમાં સાર્વત્રિક આરોગ્ય કવચ પર પ્રધાનમંત્રીના વક્તવ્યનો મૂળપાઠ

નમસ્તે, શ્રીમાન રાષ્ટ્રપતિ, વિશ્વ કલ્યાણની શરૂઆત જન કલ્યાણથી થતી હોય છે અને આરોગ્ય તેનું મહત્વપૂર્ણ એકમ છે. અને એટલા માટે જ આ વિષય ભારત માટે ખૂબ મોટી અગ્રતા ધરાવે છે. આ વિષય પર અમે સમગ્રલક્ષી અભિગમ સાથે 4 સ્તંભ પર કામ કરી રહ્યા છીએ. પ્રથમ સ્તંભ છે – પ્રિવેન્ટીવ હેલ્થ કેર, એટલે કે રોગ થતો અટકાવવાની કામગીરી. અમે યોગ, આયુર્વેદ અને ફિટનેસ પર વિશેષ ઝોક દાખવી રહ્યા છીએ. અમે સવા લાખથી વધુ વેલનેસ સેન્ટરની સ્થાપના કરી છે. તેનાથી ડાયાબિટીસ, બ્લડપ્રેશર, ડિપ્રેશન વગેરે જીવનશૈલીને લગતા રોગોના નિયંત્રણમાં સહાય થાય છે. ઈ-સિગારેટનું વધતું જતું આકર્ષણ ચિંતાનો વિષય છે. ભારતની યુવા પેઢીને એના સંકટમાંથી બચાવવા માટે અમે ઈ-સિગારેટ પર પ્રતિબંધ મુકી દીધો છે. અમારા સ્વચ્છ ભારત અભિયાનને કારણે લાખો લોકોના જીવન બચાવવામાં યોગદાન પ્રાપ્ત થયું છે. અમે રસીકરણ પર પણ વધુ ઝોક દાખવી રહ્યા છીએ. નવી રસીઓને આ યોજનામાં જોડવાની સાથે સાથે દૂર દૂરના અંતરિયાળ વિસ્તારોમાં તેને પહોંચવાની બાબતમાં પણ સુધારો થયો છે. બીજો સ્તંભ છે – પરવડે તેવી આરોગ્ય સેવા. અમે વિશ્વની સૌથી મોટી આરોગ્ય બાંહેધરી યોજના આયુષ્યમાન ભારત શરૂ કરી છે. આ યોજના હેઠળ દર વર્ષે 500 મિલિયન ગરીબોને રૂ. 5 લાખ સુધીની સારવાર વિના મૂલ્યે આપવામાં આવી રહી છે. ગયા વર્ષે 4.5 મિલિયન લોકોએ આ યોજનાનો લાભ લીધો હતો. અમે પાંચ હજારથી વધુ ખાસ ફાર્મસી શરૂ કરી છે, જ્યાં 800થી વધુ મહત્વની દવાઓ પરવડે તેવી કિંમતે પૂરી પાડવામાં આવી રહી છે. હૃદયના સ્ટેન્ટની કિંમત 80 ટકા સુધી અને ઘૂંટણના ઈમ્પલાન્ટની કિંમતમાં 50-70 ટકા સુધીનો ઘટાડો કરવામાં આવ્યો છે. કિડનીની સમસ્યાથી પિડાતા લાખો લોકોને ભારતમાં વિના મૂલ્યે ડાયાલિસીસની સેવા પૂરી પાડવામાં આવી રહી છે. ત્રીજો સ્તંભ છે – પુરવઠાનું સ્તર સુધારવાનો અને તેના માટે અમે ભારતમાં ગુણવત્તા સુધારવા માળખાગત તબીબી શિક્ષણ સુવિધાઓ ઉભી કરવાના ઘણાં ઐતિહાસિક કદમ ઉઠાવ્યાં છે. બીજા ક્ષેત્રો માટે પણ અમે મૂળભૂત સુધારાઓ કર્યા છે. ચોથો સ્તંભ છે – મિશન મોડ ઈન્ટર્વેન્શનનો. જો માતા અને બાળકો સ્વસ્થ હોય તો સમગ્ર સમાજ સ્વસ્થ બને તે માટેનો પાયો ઉભો કરી શકાય છે અને એટલા માટે જ અમે મિશન મોડ પર રાષ્ટ્રીય પોષણ અભિયાન જેવી પહેલ હાથ ધરી છે. સાતત્યપૂર્ણ વિકાસના લક્ષ્યમાં ટીબીને વર્ષ 2030 સુધી ખતમ કરવાનું લક્ષ્ય નક્કી કરાયું છે. ભારતમાં અમે મિશન મોડમાં આ લક્ષ્યને 2025 સુધીમાં હાંસલ કરવાની નેમ રાખી છે અને મને પૂરો વિશ્વાસ છે કે અમે આ લક્ષ્ય પ્રાપ્ત કરી શકીશું. વાયુ પ્રદુષણને કારણે જાનવરોમાં થતી બિમારીઓ અને તે પછી મનુષ્યમાં ફેલાતી તે બિમારીઓ વિરૂદ્ધ પણ અમે અભિયાન શરૂ કર્યું છે. મહાનુભાવો, સ્વાસ્થ્યનો ઉદ્દેશ માત્ર રોગમુક્તિ હોતો નથી. સ્વસ્થ જીવન પણ દરેક વ્યક્તિનો અધિકાર છે. તેના માટે શક્ય તેટલા તમામ પ્રયાસો કરવાની અમારી સરકારની જવાબદારી છે અને ભારતના આ પ્રયાસો માત્ર ભારતની સીમાઓ સુધી જ સિમીત રહ્યા નથી. અમે ઘણાં દેશોને અને ખાસ કરીને આફ્રિકાના દેશોમાં ટેલિ-મેડિસીન મારફતે પરવડે તેવી આરોગ્ય સેવાઓની પ્રાપ્તિ વધારવામાં સહયોગ આપ્યો છે અને હવે પછી પણ આપતાં રહીશું. અમારો અનુભવ અને અમારી ક્ષમતાઓ તમામ વિકાસશીલ દેશો માટે ઉપલબ્ધ છે. મહાનુભાવો, સર્વે ભવન્તુ સુખીનઃ સર્વે સન્તુ નિરામયાઃ ની ભાવના કે જેનો અર્થ થાય છે કે તમામ લોકો સુખી થાવ, તમામ લોકોનું આરોગ્ય સારૂં રહે. આ ભાવના સાથે હું મારી વાત અહિં સમાપ્ત કરૂં છું. ખૂબ ખૂબ ધન્યવાદ…!
નાગરિક ઉડ્ડયનના ક્ષેત્રમાં ભારત અને સિંગાપુરની વચ્ચે એમઓયૂ પર હસ્તાક્ષરને કેબિનેટની મંજૂરી

પ્રધાનમંત્રી શ્રી નરેન્દ્ર મોદીની અધ્યક્ષતામાં કેન્દ્રીય મંત્રિમંડળે નાગરિક ઉડ્ડયનના ક્ષેત્રમાં ભારતીય વિમાનપત્તન પ્રાધિકરણ (ભારત સરકાર તરફથી) અને સિંગાપુર સહયોગ ઉદ્યમ (સિંગાપુર સરકાર તરફથી) વચ્ચે નવેમ્બર, 2015માં હસ્તાક્ષરિત સમજૂતિ પત્ર (એમઓયૂ) પર દસ્તખતને પોતાની પૂર્વવ્યાપી મંજૂરી આપી દીધી છે. આ એમઓયૂ પર પ્રધાનમંત્રીની સિંગાપુર યાત્રા દરમિયાન હસ્તાક્ષર કરાયા હતા. આ એમઓયૂનો ઉદ્દેશ્ય નાગરિક ઉડ્ડયનના ક્ષેત્રમાં પારસ્પરિક સહયોગ કાયમ કરવાનો છે,જે આરંભમાં જયપુર અને અમદાવાદ હવાઈ મથકોને આવરી લેશે. આ સહયોગના દાયરામાં આગળ વધીને અન્ય હવાઈ મથકો પણ પારસ્પરિક સહમતીથી આવી જશે. ઉપરોક્ત એમઓયૂની મુખ્ય વિશેષતાઓમાં નાગરિક ઉડ્ડયન સેક્ટરમાં સહયોગ પણ સામેલ છે, જે વિભિન્ન ક્ષેત્રોમાં કરાશે. આ ક્ષેત્ર છે (ક) માસ્ટર-યોજના અને ડિઝાઈન (ખ) યાતાયાતનો વિકાસ (ગ) વાણિજ્યિક વિકાસ (ઘ) સેવાની ગુણવત્તામાં સુધાર (ડ) પ્રશિક્ષણ તેમજ વિકાસ (ચ) કાર્ગો સંચાલન અને પ્રબંધન (છ) માવજત, સમારકામ તેમજ ધરમૂળથી પરિવર્તન (જ) પરિચાલન તેમજ પ્રબંધન (ઝ) પરસ્પર સહમતિથી કોઈ પણ અન્ય ક્ષેત્ર. દુનિયામાં સર્વોત્તમ પ્રબંધનવાળા હવાઈ મથકોમાંથી એક હવાઈ મથક સિંગાપુર સરકારની જ માલિકીનું છે, જે પાછલા કેટલાક વર્ષથી પોતાની રેન્કિંગને જાળવી રાખવામાં સફળ રહ્યું છે. અમદાવાદ અને જયપુર હવાઈ મથકો પર પૂરી પાડતી સેવાના ઉચ્ચ માનકોને સુનિશ્ચિત કરવાની જરૂરિયાતને ધ્યાનમાં રાખતા ભારતીય વિમાનપત્તન પ્રાધિકરણ (એઈઆઈ) પરિચાલન તેમજ રખરખાવ (ઓએન્ડએમ) અનુબંધ કરી શકે છે. ટર્મિનલ ઈમારત (શહેરની તરફ તેમજ હવાની તરફ ભૂમિને છોડી)ને ગૈર-વૈમાનિક રાજસ્વને અધિકતમ કરવાની જવાબદારીની સાથે અથવા તેના વિના જ પ્રાધિકરણ આ અનુબંધ કરી શકે છે. શહેરની તરફ અને હવાની તરફના ક્ષેત્રોનું પ્રબંધન એએઆઈ દ્વારા પહેલાની જેમ જ કરાશે. વૈશ્વિક સ્તર પર સીમિત ઓએન્ડએમ અનુબંધવાળા મોડલ હવાઈ મથકના બધા જ પરિચાલનો માટે પ્રચનલમાં છે. એએઆઈને ટર્મિનલ ઈમારતોના ઓએન્ડએમ અનુબંધ મોડલનું ટેન્ડર અન્ય વિભાગોને આપવાનો કોઈ પૂર્વ અનુભવ નથી. આ નિર્ણયને ક્રિયાન્વિત કરવા માટે એ સુનિશ્ચિત કરવું આવશ્યક હતું કે અમદાવાદ અને જયપુર હવાઈ મથકો પર ઓએન્ડએમ અનુબંધના કાર્ય માટે કોઈપણ ઉપર્યુક્ત એકમની સેવા લેવાશે.
પ્રધાનમંત્રીએ ROK પ્રમુખને હોદ્દો ગ્રહણ કરવા પર શુભેચ્છાઓ અને શુભકામના પાઠવી

પ્રધાનમંત્રી શ્રી નરેન્દ્ર મોદીએ આજે રાષ્ટ્રપતિ તરીકેનો કાર્યભાર સંભાળવા પર આરઓકેના રાષ્ટ્રપતિ એચ.ઈ. યુન સુક-યોલને તેમની શુભેચ્છાઓ અને શુભકામના પાઠવી છે. એક ટ્વીટમાં, પ્રધાનમંત્રીએ કહ્યું; "હું
ભારત અને પોલેન્ડ વચ્ચે  નાગરિક ઉડ્ડયન સહકાર માટેની સમજૂતિને કેબેનેટની મંજૂરી

પ્રધાનમંત્રી શ્રી નરેન્દ્ર મોદીની અધ્યક્ષતામાં મંત્રીમંડળે ભારત અને પોલેન્ડ વચ્ચે નાગરિક ઉડ્ડયન ક્ષેત્રે સહકાર માટેનાં સમજૂતિપત્ર (એમઓયુ) પર હસ્તાક્ષર કરવાની મંજૂરી આપી હતી. બંને સરકારે મંજૂરી આપ્યા બાદ બે દેશ વતી હવે સમજૂતિપત્ર પર હસ્તાક્ષર થઈ શકશે. આ સમજૂતિ પત્ર પાંચ વર્ષના ગાળા માટેના રહેશે. આ કરારનો હેતુ નાગરિક ઉડ્ડયન ક્ષેત્રે સહકારનાં પરસ્પર લાભોને નિશ્ચિત કરીને ભારતમાં પ્રાદેશિક એર કનેક્ટિવિટીને સ્થાપવા અને તેમાં સુધારો કરવાની બાબતોમાં ખાસ નોંધપાત્ર બની રહેવાનો છે. બંને પક્ષે પર્યાવરણનાં પ્રયોગો કે તેની મંજૂરીનાં પરસ્પર લાભોને પારખવા ઉપરાંત એરક્રાફ્ટ મેન્ટેનન્સ સુવિધાને બહાલી, મેન્ટેનન્સ પર્સોનલ અંગે બહાલી અને એર ક્રૂ સદસ્યોની મંજૂરીનો પણ સમાવેશ થાય છે. પરસ્પર સહકારને પ્રોત્સાહન આપવા માટેનાં આ સમજૂતિ પત્રનાં કેટલાક મુખ્ય હેતુઓ આ મુજબ છે. ક. ભારત અને પોલેન્ડ વચ્ચેનાં સહકારને માઠી અસર કરી શકે તેવા કાનૂની અને કાર્યપ્રણાલિનાં મુદ્દાઓની સમીક્ષા દ્વારા નાગરિક ઉડ્ડયન બજારને ટેકો આપવો. ખ. હવાઈ સેવા નિયમો, પ્રાંતિય હવાઈ સેવા સહકાર, ઉડ્ડયનની જરૂરિયાત અને સુરક્ષાનાં ધોરણોથી લઈને એર ટ્રાન્સપોર્ટમાં સુરક્ષા અને સલામતી વધારવા જેવા મુદ્દે મંત્રાલય અને જે તે નાગરિક ઉડ્ડયન સત્તાવાળાઓ વચ્ચે નિષ્ણાતો અને માહિતીની આપ-લે કરવી અને/અથવા.. ગ. હવાઈ સુરક્ષા, સંપૂર્ણ સલામતી, હવાઈ સેવાની સવલતો, ફ્લાઇટ ઓપરેશન્સ, પરવાના, વિવિધ નિયમો ઘડવા અને તેનું પાલન કરવું વગેરે બાબતો પર સાથે મળીને કામ કરવું અથવા સંયુક્ત વિકાસ હાથ ધરવો અને/અથવા.. ઘ. નાગરિક ઉડ્ડયન ક્ષેત્ર સાથે સંકળાયેલા પક્ષોનાં પ્રતિનિધિઓને સાથે રાખીને હવાઈ સુરક્ષા અંગેની કેટલીક પ્રવૃત્તિઓ જેવી કે મસલતો, સંયુક્ત સંસ્થાઓ અને અથવા કોન્ફરન્સ યોજવી અને પ્રોફેશનલ સેમિનાર યોજવા, વર્કશોપ, ચર્ચાઓ અને અન્ય પ્રવૃત્તિ હાથ ધરવી; અને / અથવા… ચ. પક્ષોનાં પરસ્પર હિતોનાં વિકાસ માટે મંત્રાલય અને જે તે નાગરિક ઉડ્ડયન સુરક્ષા સંબંધિત વિભાગ વચ્ચે માહિતી, જ્ઞાન, કુશળતા અને અનુભવની આપ-લે માટે નિયમિત બેઠકો યોજવી અને મંત્રણા કરવી.. છ. નાગરિક ઉડ્ડયન સુરક્ષા માટે પરસ્પર હિતોનાં મુદ્દે સાથે મળીને સંશોધન અને અભ્યાસ કરવો. જ. ઉપર રજૂ કરેલા મુદ્દાઓ પર પરસ્પર સહકાર સંબંધિત અન્ય કોઈ પણ મુદ્દાઓ.
પ્રધાનમંત્રીએ પુરૈચ્ચી તલૈવર ડૉ.એમ.જી. રામચંદ્રન સેન્ટ્રલ રેલવે સ્ટેશન સંપૂર્ણપણે સૌર ઉર્જાથી સંચાલિત થવાથી ખુશી વ્યક્ત કરી

પ્રધાનમંત્રી શ્રી નરેન્દ્ર મોદીએ પુરૈચ્ચી તલૈવર ડૉ.એમ.જી. રામચંદ્રન સેન્ટ્રલ રેલવે સ્ટેશન સંપૂર્ણપણે સૌર ઉર્જાથી સંચાલિત થવાથી ખુશી વ્યક્ત કરી. રેલવે, સંદેશાવ્યવહાર અને ઇલેક્ટ્રોનિક્સ અને માહિતી ટેકનોલોજી મંત્રી શ્રી અશ્વિની વૈષ્ણવને જવાબ આપતા ટ્વિટમાં પ્રધાનમંત્રીએ કહ્યું; “તે જોઈને આનંદ થયો કે જ્યારે પણ સૌર ઉર્જાની વાત આવશે, ત્યારે પુરૈચ્ચી તલૈવર ડૉ.એમ.જી. રામચંદ્રન સેન્ટ્રલ રેલવે સ્ટેશન ત્યારે આપણને માર્ગ બતાવશે.”
પ્રધાનમંત્રી 13 ઓગસ્ટે ગુજરાતમાં રોકાણકાર સમિટને સંબોધશે

પ્રધાનમંત્રી શ્રી નરેન્દ્ર મોદી 13 ઓગસ્ટ 2021 ના રોજ સવારે 11 વાગ્યે વીડિયો કોન્ફરન્સિંગ દ્વારા ગુજરાતમાં રોકાણકાર સમિટને સંબોધિત કરશે. સ્વૈચ્છિક વાહન-ફ્લીટ આધુનિકીકરણ કાર્યક્રમ અથવા વાહન સ્ક્રેપિંગ નીતિ હેઠળ વાહન સ્ક્રેપિંગ ઈન્ફ્રાસ્ટ્રક્ચર સ્થાપવા માટે રોકાણને આમંત્રણ આપવા માટે આ સમિટનું આયોજન કરવામાં આવી રહ્યું છે. તે સંકલિત સ્ક્રેપિંગ હબના વિકાસ માટે અલંગ ખાતે શિપ બ્રેકિંગ ઉદ્યોગ દ્વારા પ્રસ્તુત સમન્વય પર પણ ધ્યાન આકર્ષિત કરશે. માર્ગ પરિવહન અને રાજમાર્ગ મંત્રાલય અને ગુજરાત સરકાર દ્વારા સમિટનું આયોજન કરવામાં આવી રહ્યું છે. તે ગુજરાતના ગાંધીનગરમાં યોજાશે અને તેમાં સંભવિત રોકાણકારો, ઉદ્યોગ નિષ્ણાતો અને સંબંધિત કેન્દ્ર અને રાજ્ય સરકારના મંત્રાલયોની ભાગીદારી જોવા મળશે. આ પ્રસંગે કેન્દ્રીય માર્ગ પરિવહન અને રાજમાર્ગ મંત્રી અને ગુજરાતના મુખ્યમંત્રી પણ ઉપસ્થિત રહેશે. વાહન સ્ક્રેપિંગ નીતિ વિશે: વાહન સ્ક્રેપિંગ નીતિનો ઉદ્દેશ પર્યાવરણને અનુકૂળ અને સલામત રીતે અયોગ્ય અને પ્રદૂષિત વાહનોને તબક્કાવાર દૂર કરવા માટે ઇકો-સિસ્ટમ બનાવવાનો છે. નીતિ સમગ્ર દેશમાં ઓટોમેટેડ ટેસ્ટિંગ સ્ટેશનો અને રજિસ્ટર્ડ વ્હીકલ સ્ક્રેપિંગ સુવિધાઓના રૂપમાં સ્ક્રેપિંગ ઈન્ફ્રાસ્ટ્રક્ચર બનાવવા માગે છે. …
PMએ ફ્રાન્સના સશસ્ત્ર દળોના પ્રધાનનું સ્વાગત કર્યું

પ્રધાનમંત્રી શ્રી નરેન્દ્ર મોદી આજે ફ્રાન્સના સશસ્ત્ર દળોના મંત્રી શ્રીમતી ફ્લોરેન્સ પાર્લીને મળ્યા હતા. પ્રધાનમંત્રીએ ટ્વિટ કર્યું: "આજે ફ્રાન્સના સશસ્ત્ર દળોના મંજ્ઞી @florence_parly ને મળ્યા અને દ્વિપક્ષીય સંરક્ષણ સહયોગ, પ્રાદેશિક સુરક્ષા, ઈન્ડો-પેસિફિક અને " …